作者：吴潜
词牌/韵律：宝鼎现

paragraphs: 晚风微动，净扫天地，云裾霞绮。
将海外、银蟾推上，相映华灯辉万砌。
看舞队、向梅梢然昼，丹焰玲珑玉蕊。
渐陆地、金莲吐遍，恰似楼台临水。
老子欢意随人意。
引红裙、钗宝钿翠。
穿夜市、珠筵玳席。
多少吴讴联越吹。
绣幕卷、散缤纷香雾，笼定团圆锦里。
认一点、星球挂也，士女桃源洞里。
闻说旧日京华，般百戏、灯棚如履。
待端门排宴，三五传宣禁侍。
愿乐事、这回重见，喜庆新开起。
瞻圣主、齐寿南山，势拱东南百二。